Noul ambasador al Rusiei în Japonia a avertizat Tokyo de consecințe grave și măsuri de represalii dacă sistemele de rachete Patriot fabricate sub licență americană în Japonia vor ajunge în Ucraina, a relatat vineri agenția de presă RIA.
RIA l-a citat pe noul emisar, Nikolai Nozdrev, spunând că Moscova va urmări îndeaproape să vadă unde ajung exporturile japoneze de arme după ce Tokyo și-a îndulcit regulile de export la sfârșitul anului trecut, citează AFP.
În special, a spus acesta, Rusia va urmări dacă și când vor fi exportate în Statele Unite și apoi în Ucraina complexe de rachete Patriot și rachete fabricate în Japonia sub licență americană.
"În consecință, vom urmări cu atenție pentru a ne asigura că rachetele Patriot livrate nu ajung în Ucraina, deoarece, dacă acest lucru se va întâmpla, vor exista cele mai grave consecințe pentru relațiile bilaterale (Rusia-Japonia), inclusiv măsurile noastre de represalii", a declarat acesta, citat de RIA.